钦定古今图书集成/方舆汇编/职方典/第1527卷 > 《平溪道中》明·何景明
## 钦定古今图书集成/方舆汇编/职方典/第1527卷 > 《平溪道中》明·何景明

徙倚平溪馆，天高秋气清。水萤光不定，山籁响难平。
夜火云间戍，寒枫江上城。终宵无梦寐，高枕听滩声。

《通志》：“宋宁宗嘉定六年秋八月庚午，思州田宗范叛，
夔州路安抚司遣兵讨平之。”

元世祖至元十五年秋七月壬午，官军袭思州乌罗
洞。

十九年春二月壬子，诏“亦奚不薛及播、思、叙三州军
征缅。”

三十年冬十二月乙未，督思、播二州及镇远、黄平，发
宋旧军，从征云南武宗至大三年春正月辛丑，乖西带蛮阿马等入寇，
遣万户移剌四奴及调思、播土兵讨之。

仁宗延祐元年夏五月，思州饥，发廪减价。赈之。
泰定帝泰定元年秋七月丙戌，思州平茶杨大车、酉
阳州奔世昌寇小石邪、凯江等寨，调兵捕之。

文宗至顺二年九月，思州饥，赈米五百石。

明太祖洪武十八年夏四月，思州苗叛，征鲁将军汤
和、副将军周德兴帅师从楚王讨平之。

英宗正统十四年，邛水苗陷思州府。

武宗正德十六年夏六月，思州天鼓鸣。

世宗嘉靖十八年夏五月，思州大水洒溪，有二龙𩰚。
二十九年，铜仁苗陷思州府，知府李允简死之。
三十年夏，思州府饥。

神宗万历三十六年春三月，思州民易绣虎，一产三
男。